tartuNLP/wikipedia-smugri-20251201 huggingface dataset:
Karl Trein

Karl Trein (23. november vkj 1900 Väike-Maarja kihelkond – 15. detsember 1937) oli eesti kirjanik.
Karl Trein lõpetas 1917. aastal kihelkonnakooli ja seejärel töötas Tallinna Peeter Suure merekindluse ehitusel. 1917. aastal naasis ta Väike-Maarjasse ja töötas Vao vallanõukogus. Saksa okupatsiooni algul oli Trein mõnda aega redus, kuni läks 1918. aasta kevadtalvel Narvast üle piiri Nõukogude Venemaale.
Venemaa kodusõjas osales ta Punaarmee pärastise 3. Tartu kütipolgu III roodu sõdurina Arhangelski rindel. Pärast Saksamaa novembrirevolutsiooni saadeti see Eesti kütivägede polk Narva alla, kus K. Trein võttis 1918. aastal osa Eesti Vabadussõjast lahinguist Punaarmees. 1919. aasta veebruaris siirdus ta sama polguga Pihkva rindele ning viimaks Dvinski ja Orjoli alla. Pärast Anton Denikini vägede purustamist põdes Trein tüüfust, millest paranedes läks uuesti rindele. 1920. aastal kevadel langes ta koos patareiga Peter von Wrangeli vägede kätte vangi, kust Trein põgenes ja läks punase läti diviisi 9. polku. Pärast Wrangeli purustamist võitles Trein sama polgu koosseisus Odessa ümbruses.
1921. aasta talvel õppis ta Saratovis ja hiljem Omskis sõjalis-majanduslikel kursustel. Samal aastal suunati Trein Tomski suurtükiväekooli, kust mõne aja pärast viidi üle Petrogradi internatsionaalsesse sõjakooli. 1923. aasta veebruarist teenis Karl Trein Balti laevastiku suurtükiväe-ujuvtöökojas lukksepa abilisena.
Aastatel 1923–1925 õppis Karl Trein Petrogradis eesti töölisfakulteedis, mille lõpetamise järel töötas kooliõpetajana Luuga maakonnas Antonovka eesti asunduses ja 1926. aastast Pljussas. 1927. aastal astus ta Leningradi Herzeni-nimelise Pedagoogilise Instituudi eesti keele ja kirjanduse osakonda, mille lõpetas 1931. aastal. Seejärel töötas toimetajana Külvaja kirjastuses (hiljem muudeti see Välismaa Tööliste Kirjastusühisuse eesti osakonnaks). 1932. aastal astus Karl Trein VK(b)P liikmeks.
Karl Trein represseeriti ja hukati 1937. aasta sügisel, hiljem rehabiliteeriti.
MasterChef Eesti

"MasterChef Eesti" on 2022. aastal esilinastunud eesti tõsielusari. Sari on eesti versioon maailmakuulsast kokandussaatest “MasterChef”.
Sisu.
12 nädala jooksul toimub Eesti kokkade mõõduvõtmine, mille võitja pälvib MasterChef Eesti tiitli ja €10 000 auhinna.
Kurruline klavuliina

Kurruline klavuliina ("Clavulina rugosa") on seeneliik kukeseenelaadsete seltsis.
Clavaria macounii

Clavaria macounii on kandseente hulka kuuluv seeneliik.
Seent on leitud ka Eestist.
Jāzeps Grišāns (1914–1986)

Jāzeps Grišāns (10. august 1914 – 7. jaanuar 1986) oli läti päritolu katoliku preester, kes oli lisaks kogudustele Lätis 1947–1952 ka Tallinna Peeter-Pauli katedraali koguduse vaimulik. 
Elulugu.
Jāzeps Grišāns sündis Dagdas. Nooruses õppis Krāslava gümnaasiumis ja aastatel 1933–1938 Riia Teoloogilises Akadeemias. 1938. aasta 3. aprillil pühitseti ta peapiiskop Antonijs Springovičsi poolt Riia Püha Jakobi kiriks preestriks. Oma esimese jumalateenistuse pidas ta sama aasta 26. mail Krāslava Püha Ludwigi kirikus. Jutlusi pidas isa Grišāns nii läti, poola kui ka vene keeles. Samuti oskas ta lugeda ladina-, saksa- ja kreekakeelseid tekste. 
Kuni 1947. aastani teenis Grišāns Läti kogudustes (Sigulda, Mālpilsi, Dzērbeni, Zaube jt), sel aastal asus ta peapiiskop Springovičsi palvel Tallinna katoliiklikku kogudust teenima. Vaimulikuna töötas ta seal kuni 1952. aasta aprillini. Enne seda teenis ta lühiajaliselt ka Valgas. Hiljem teenis ta Madona ja Bauska kogudustes dekaanina. 1979. aastast kuni elu lõpuni elas Grišāns Riia Valuema kirikus. 
Jāzeps Grišāns suri 7. jaanuaril 1986. Ta on maetud Riia Kristuse-Kuninga kiriku kalmistule.
Stimuleeritud kiirgus

Stimuleeritud kiirgus ehk indutseeritud kiirgus on aatomifüüsikas footoni emissioon (väljjakiirgamine), kui see ei toimu spontaanselt, vaid selle kutsub esile mõni teine footon. See nähtus on üks laseri ja maseri toimimise eeldusi.
Stimuleeritud kirguse nähtuse postuleeris 1916. aastal Albert Einstein.
Protsess.
Kui kvantmehaaniline süsteem – lihtsamal juhul aatom – saab energiat juurde, näiteks footoni neeldumise või teiste aatomitega põrkumise tõttu, läheb aatom ergastatud olekusse.
Kui ergastatud aatomit tabab footon, mille energia vastab täpselt praeguse oleku ja madalama tasemega oleku energiate vahele, siis võib aatom minna madalama energiaga olekusse ja eraldada energiaerinevuse teise footonina lisaks langevale footonile. Üldiselt on see aga võimalik ainult siis, kui kõnealune üleminek on valikureeglitega lubatud. Joonisel on näidatud stimuleeritud kiirgus laseri näitel üleminekul formula_1.
Vastloodud footonil on sama energia ja lainepikkus kui langeval footonil. See liigub samas suunas, on sama polarisatsioonisuunaga ja ka sama võnkefaasiga, nii et ta käitub teatud mõttes nagu algse footoni koopia; seda nimetatakse koherentsuseks.
Esinemine.
Stimuleeritud kiirgus on koos spontaanse kiirguse ja absorptsiooniga üks kolmest võimalikust elektromagnetkiirguse ja aine vastastikmõjust.
Lokaalse termodünaamilise tasakaalu korral, seega enamikus looduses esinevates olukordades, on stimuleeritud kiirgust võimaldav ergastatud olek Boltzmanni jaotuse järgi vähem tõenäoline kui neeldumist võimaldav madalam energiaolek. Nende kahe protsessi tõenäosuste ja spontaanse kiirguse vahelist seost kirjeldavad Einsteini koefitsiendid. Laseri või maseri käitamiseks, s.o langevate footonite paljundamiseks on aga eelduseks, et kõrgema energiaga olek madalama energiaga oleku suhtes on sagedasem kui antud kiirgustihedusele vastavas tasakaalus. Sellist mittetasakaalu olekut nimetatakse pöördhõiveks ja see tuleb vajadusel spetsiaalselt luua. Stimuleeritud kiirgus on siis sagedasem kui neeldumine – langev kiir võimendub.
Kuna stimuleeritud ja spontaanse kiirguse suhte määrab Boltzmanni jaotus, sõltub see ka lainepikkusest: mikrolainete piirkonnas on stimuleeritud kiirgus palju sagedasem kui nähtava valguse või röntgenikiirguse korral.
Optiline pumpamine

Optiline pumpamine on meetod, mis võimaldab aatomite olekuid muuta polariseeritud valguskiirguse abil. Selle tehnika töötas 1950. aastate alguses välja prantsuse füüsik Alfred Kastler, Nobeli füüsikaauhind 1966.
Aatomi olekuid eristatakse aatomisse salvestatud energia järgi. Need olekud on esitatavad energiaskaalal, kus madalad energiatasemed on skaala alumises osas, kõrged energiatasemed aga ülemises osas. Aatomipilve (üheliigiliste aatomite kogumi) olekut saab esitada aatomite osakaalu või arvuga, mis selle skaala iga taset hõivavad.
Sõltuvalt polarisatsioonist võib valgus muuta aatomi olekuid madala energia või kõrge energia suunas. Sel teisel juhul muutuvad energiaskaalal esindatud suure energiaga aatomid järk-järgult arvukamaks. Seda pumpamisprotsessi võib võrrelda tavalise kolbpumbaga, mis tõstab veemolekulid veevõtukohast kõrgemale tasemele, näiteks veetorni. Nii toimib ka polariseeritud valgus energiataseme skaalal aatomite pumbana. Lihtsaimal juhul, kui pumbatakse ühe väliskihielektroniga aatomeid, tähendab see elektroni järkjärgulist viimist optilise kiirguse toimel koherentselt ühele ülipeenstruktuuri alamtasemele.
Termilises tasakaalus olevate aatomite kogumis on kõige rohkem hõivatud madalaimad energiatasemed. Kui "pumpamisprotsess" tekitab olukorra, et mõni kõrgem energiatase on aatomitest rohkem hõivatud kui skaala madalam tase, siis ütleme, et on toimunud pöördhõive. Pöördhõivel on ülioluline osa laserite töös. Optiline pumpamine väga intensiivse valgusvihu abil on tehnika, mida rakendatakse näiteks rubiinlaserites. Optilise pumpamise aluseks olevaid mehhanisme rakendatakse näiteks teatud resonantsspektroskoopia uuringutes.
Pöördhõivet on võimalik saavutada ka muude protsessidega, mis on hiljem leiutatud, aga nende kohta on säilinud professor Kastleri algselt välja pakutud termin "pumpamine".
Kreeka untsiaal

Kreeka untsiaal oli kreeka kapitaalist kujunenud, sellest ümaramate tähevormidega kreeka majuskelkiri, mis kujunes välja umbes 3. sajandil eKr. Kreeka untsiaalis käsikirjad on kirjutatud papüürusele ja hilisemal perioodil pärgamendile.
Kirjeldus.
Kreeka untsiaali tähti iseloomustab püstne telg ja ligikaudu ruutjas tähekuju, kuna pikkus ja laius on lähedased; ümartähed epsilon, teeta, omikron ja sigma on ringikujulised. Iga täht koosneb üksikutest hästi eristatavatest suletõmmetest, nagu näiteks kolmnurkjas alfa, sarnane delta ja lambdaga. Üpsiloni ja roo püsttõmbed on pikemad ja ulatuvad baasjoonest allapoole, fii ja psii omad rea kõrguset kõrgemale. Peenjooned (seriifid) puuduvad, kuid esineb ligikaudu kolme joonepaksust: vertikaaltõmbed on paksud, horisontaaltõmbed peenikesed ja kaldsed tõmbed vahepealsed, osutades, et kirjutades hoitakse kindlat sulenurka.
Levik.
Enam kui 300 Uue testamendi käsikirja, mis on säilinud, on kirjutatud kreeka untsiaalis. Täielikud käsikirjad on Codex Sinaiticus ja Codex Vaticanus. Seetõttu on võõrkeelses kirjanduses kreeka untsiaali kohta kasutatud ka nimetust "piiblimajuskel" ("biblical majuscule", "Bibelmajuskel").
Kreeka untsiaal on mõjutanud kirillitsa tähekujusid, samuti laenas sellest enamiku tähevorme Wulfila oma loodud gooti tähestikku.
Alexandra Eala

Alexandra Maniego Eala (sündinud 23. mail 2005 Quezon Citys) on Filipiinide elukutseline tennisist. Ta oli WTA üksikmängus maailma edetabelis 134. kohal, mis saavutati 27. jaanuaril 2025. aastal. Ta on WTA Touri ajaloo kõrgeima asetusega Filipiini üksikmängija. Eala oli 6. oktoobril 2020. aastal ITF-i juunioride edetabelis nr 2. Eala võitis oma esimese juunioride üksikmängu tiitli 2022. aasta US Openil, tehes temast esimese filipiinlasest mängija, kes on võitnud juunioride suure slämmi üksikmängu tiitli.
Olles maailmas 140. kohal, kutsuti ta 2025. aasta Miami turniirile vabapääsmega. Ta võitis avaringis maailma WTA edetabeli 73. kohal oleva Katie Volynetsi (6-2, 7-6). Seejärel valmistas ta üllatuse, jättes välja 2017. aasta Prantsusmaa lahtiste meistrivõistluste võitja, maailma 25. edetabelikohal oleva Jeļena Ostapenko (7-6, 7-5). Kolmandas ringis võitis ta maailma edetabeli viienda Madison Keysi, hiljutise Austraalia lahtiste võitja (6-4, 6-2). Seejärel kasutas ta ära Paula Badosa loobumise, enne kui alistas kolmapäeval, 26. märtsil 2025. aastal maailma edetabeli 2. kohal oleva Iga Świąteki (6-2 7-5). Loomulikult tähistab maailma teise numbri alistamine 19-aastase noormängija karjääri suurimat võitu. Veelgi enam, enne Miami WTA turniiri algust, polnud ta kordagi elus võitnud isegi mitte maailma TOP 30 tennisisti.
Temast saab seega esimene Filipiinide mängija, kes sellisel turniiril poolfinaali jõudnud. Tänu sellele esitusele on tal garanteeritud pääsemine 100 parema hulka, mis on tema riigi jaoks WTA edetabelis esmakordne.
MyHits Rock

MyHits Rock on meediakontserni Duo Media Networksile kuuluv Eesti veebiraadio.
Betoonkaarsild

Betoonkaarsild on kaarsild, mille kaarkandur on raudbetoonist.
Ajalugu.
1855. aastal ehitati Prantsusmaal Grenoble'is ühe esimestest monoliitbetoonist tehtud sildadest (Botaanikaaja sild). Tegemist on madalakaarelise väikesillaga (vaata kõrvalolevat pilti). 1867. aastal valmis Briti raudteel 22-meetrise avaga jalakäijatele mõeldud betoonist madalakaareline kaarsild.
Homersfieldi sild Suffolkis on üks vanimaid säilinud betoonsildasid Suurbritannias. 1869. aastal valminud 15-meetrise sildeavaga madalakaarelise kaarsilla kanduriks on betoonist sillatekk, mis on sepirauast vinklite raamistuses (vaata pildil). 
1873. aastal sai Joseph Monier, keda peetakse raudbetooni leiutajaks, patendi raudbetoonist sildade ja jalgsildade ehitamiseks.
1900. aastal valmis Vienne'is Châtellerault's François Hennebique'i projekteeritud, üks esimesi suuri raudbetoonsildu Prantsusmaal, kolmesildeline Pont Camille-de-Hogues (peasille 50 m).
1901. aastal projekteeris Robert Maillart oma esimese kaarsilla (Zuozi sild Graubündenis).
1904. aastal ehitas Monicourt &amp; Egger 308 m kogupikkusega Kasari silla, mis oli tollal Euroopa pikim raudbetoonsild. Kas sild on tarinduselt jätkuvvtalasild või kaarsild, pole täpselt teada, sest silla tööprojekt pole säilinud. 
1911. aastal valmis Roomas Hennebique'i patendi alusel projekteeritud 100 m sildeavaga jalakäijate sild Ponte del Risorgimento. 
1928. aastal valmis Saksamaal Alslebenis pingbetoonist Alslebeni Saale jõe sild (peasille 68 m; projekti autor Franz Dischinger).
Eestis.
Kui mitte arvestada Kasari silda, siis on Eesti esimene kaarsild on 1937. aastal valminud 46-meetrise kaaravaga Siimu sild Pärnus.
Suureavalised betoonkaarsillad.
Pikima sildega betoonkaarsillad maailmas on ülalsõiduteega sillad Hiinas: 1997. aastal ehitatud Wanxiani sild Chongqing Shis (sille 420 m) ja 2016. aastal valminud Qinglongi raudteesild Hubeis (sille 455 m). Enne neid oli pikim 1980. aastal ehitatud 390-meetrise peasildega Krki sild Horvaatias.
Betoonkaarsildade liigitus.
Sõidutee (sillateki) asetuse järgi kaarkanduri suhtes võib betoonkaarsildu liigitada ülalsõiduteega, läbiva või allasuva sõiduteega kaarsildadeks.
Kazimirs Sosnovskis

Kazimirs Sosnovskis (17. märts 1918 Riia – 27. aprill 1995) oli läti päritolu katoliku preester, kes oli lisaks kogudustele Lätis 1946–1947 ka Tallinna Peeter-Pauli katedraali koguduse vaimulik.
Elulugu.
Kazimirs Sosnovskis lõpetas keskkooli ja astus Riias ülikooli, mille lõpetas pärast ordinatsiooni. 1941. aasta 4. aprillil toimunud pühitsemist viis läbi piiskop Jāzeps Rancāns. Samal aastal asus ta teenima Riia Valuema kirikusse. Hiljem teenis ta Kokneses, Pļaviņases ja Ērgļis. 1945. aasta novembris määrati ta peapiiskop Antonijs Springovičsi poolt teenima Eestisse, kuhu saabus alles järgmise aasta märtsis. Ta pidas missasid nii Tallinnas, Rakveres, Kiviõlis kui ka Pärnus. 1947. aastal oli ta sunnitud Eestist lahkuma, kuna kuulis, et Nõukogude võimud kahtlustavad teda riigivastases tegevuses. 1947–1953 oli kogudusepreester Siguldas ja Raunas. Elu lõpuni teenis ta veel Daugavpilsis, Līvānis, Skaistkalnis, Valmieras, Liepājas ja Bauskas. 
1992. aasta 7. jaanuaril andis Sosnovskis intervjuu isa Rein Õunapuule, mis hiljem avaldati ajakirjas Kiriku Elu. 
Isa Kazimirs Sosnovski suri 27. aprillil 1995.
Aastapäev

Aastapäev on päev, mil möödub täisarv aastaid mõnest sündmusest. 
Aastapäev võib olla riigipüha või riiklik tähtpäev, näiteks Eestis Vabariigi aastapäev, võidupüha, taasiseseisvumispäev, emakeelepäev).
Aastapäevade seas on sünnipäevad, sünniaastapäevad, surma-aastapäevad, pulma-aastapäevad ja leeriaastapäevad.
San Juan Bautista (Tšiili)

San Juan Bautista on Tšiili Robinson Crusoe saare peamine linn ja Juan Fernándeze saarte pealinn. 
Mõned allikad väidavad, et linn asutati 1877. aastal, samas kui teised viitavad 1750. aastale. Ameerika vaalapüüdjate laevalogide järgi viidi tulevased kolonistid ja nende varustus saarele 19. juunil 1844.
Linna põhjapoolses otsas, Dresdeni kooli lähedal on jalgpalliväljak, mis on saanud nime I maailmasõja ajal piirkonnas uputatud Saksa kergeristleja SMS Dresden järgi. 
San Juan Bautista lähedal asub Las Cuevas de los Patriotas ('patriootide koopad'), kus pärast Rancagua lahingut elas Hispaania võimude käsul eksiilis 42 Tšiili iseseisvusaktivisti. Koobastes elasid paguluses mitmed Tšiili ajalooliselt tuntud isikud, nagu Juan Egaña ja Manuel de Salas.
L'Abergement-Clémenciat

L'Abergement-Clémenciat on vald Prantsusmaa kesk-idaosas Aini departemangus.
Maa-asula tekkis kahe endise kihelkonna, L'Abergement'i ja Clémenciat', ühinemisel 1857. aastal, mis olid Prantsuse revolutsiooni ajal osa Châtillon-sur-Chalaronne'ist.
Bresse'i ja Dombes'i looduslike regioonide vahel 206–272 meetri kõrgusel asuv Abergement-Clémenciat' vald pindalaga 1596 hektarit asub 5,5 km kaugusel Châtillon-sur-Chalaronne'ist ja 11 km kaugusel Thoisseyst. See asub keskmise suurusega linnade, nagu Belleville (20,5 km), Mâcon (24 km), Bourg-en-Bresse (26,5 km) ja Villefranche-sur-Saône lähedal. Lähimad suuremad linnad on Lyon ja Genf.
Valda läbivad järgmised jõed: La Chalaronne, La Glenne, Le Bief de Vernisson ja
Le Bief de Payon
Alates 1. jaanuarist 2024 liigitati L'Abergement-Clémenciat hajaasustusega maa-vallaks. Seda vastavalt uuele 7-tasandilisele valdade liigitamise süsteemile, mille koostas INSEE ehk Prantsuse Statistika ja Majandusuuringute Instituut 2022. aastal. Vald asub väljaspool linnaüksusi. Lisaks on vald osa Châtillon-sur-Chalaronne'i tõmbepiirkonnast, millega ta ka piirneb. 
Valda läbivad tähtsamad maanteed on järgmised:
Detailne valla maa kasutus 2018. aastal oli järgmine: põllumaid (56,5%), metsad (24,1%), rohumaad (9,9%), heterogeensed põllumajandusalad (5,9%) ja linnastunud alad (3,7%).
Kapitaliseerimine

Kapitaliseerimine.
Kapitaliseerimine on majandustermin, mida kasutatakse mitmes eri kontekstis, sealhulgas raamatupidamises, ettevõtluses, finantsanalüüsis ja õigusteaduses. Mõiste viitab üldjoontes kas kulude jaotamisele mitme aruandeperioodi vahel või ettevõtte kapitalistruktuuri ja väärtuse määramisele.
Kapitaliseerimine raamatupidamises.
Raamatupidamises tähendab kapitaliseerimine kulude kajastamist bilansis varana, selle asemel et need kohe kanda kasumiaruandesse kuluna. RTJ 2 kohaselt tuleb kapitaliseerida ainult need kulud, mis on vajalikud vara kasutusele võtmiseks ja mis loovad tõenäoliselt tulevikus majanduslikku kasu. 
Kapitaliseerimise alla võivad kuuluda ka arenduskulud, kui need vastavad vara definitsioonile. Tarkvaraarendus või teadus- ja arendustegevus, mis loob pikaajalist väärtust, võib samuti kajastuda bilansis varana. Mittetulundusühingute puhul selgitatakse arenduskulude kajastamist rahandusministeeriumi juhendis. 
Kapitaliseerimine avalikus sektoris.
Riigi raamatupidamise üldeeskiri sätestab, et kapitaliseeritavad kulud peavad olema dokumenteeritud ja vastama vara arvestuspõhimõtetele. Kapitaliseeritakse näiteks infrastruktuuri arendusega seotud pikaajalised kulutused. 
IFRS 16 ja rendilepingute kapitaliseerimine.
Rahvusvahelise finantsaruandluse standardi IFRS 16 kohaselt tuleb kapitaliseerida kõik rendikohustused, v.a lühiajalised ja väikese väärtusega rendid. See mõjutab bilanssi, sest renditud vara ja kohustus tuleb kajastada. 
Kapitaliseerimine õigusteaduses.
Ameerika õigusteaduses tähendab kapitaliseerimine pikaajaliste kulude jaotamist maksustamisperioodide vahel. See võimaldab vältida maksude alusetut vähendamist kulude kohese mahaarvamise teel. 
Vaata ka.
Bilanss, Raamatupidamine, Turukapitalisatsioon
Vincas Dejnis

Vincas Dejnis (18. jaanuar 1880 – 6. veebruar 1954) oli poola-vene päritolu katoliku preester, kes oli 1936–1941 Tallinna Peeter-Pauli katedraali koguduse vaimulik.
Elulugu.
Vincans Dejnis sündis 18. jaanuaril 1880 Riias. 23. märtsil 1903. pühitseti ta preestriks. 1908. aastal saadeti ta Narva kogudust teenima. 1911–1912 oli Dejnis Tartu Pühima Neitsi Maarja Pärispatuta Saamise kirikus kogudusepreester. 1922. aastal läks ta tagasi Narva. 1929–1933 oli ta Nõukogude Liidus vangistuses. 1936–1941 oli teenis ta Tallinna Peeter-Pauli katedraalis kogudusepreestrina. Samal aastal põgenes ta Lääne-Saksamaale kloostrisse. 1951. aastal kolis ta Ameerikasse. 
Vincas Dejnis suri 6. veebruaril 1954 Lemontis.
Majapidamisteooria

Majapidamisteooria on mikroökonoomika haru, mis uurib, kuidas majapidamised teevad otsuseid oma tarbimise kohta.
Majapidamist käsitletakse ühe otsustusühikuna, mis teeb ratsionaalseid otsuseid oma eelistuste, eelarve ja sissetuleku alusel. Majapidamised püüdlevad oma kasulikkuse maksimeerimise poole eelarvepiirangute tingimustes, mis tähendaks mikroökonoomika mõistes eelarvejoonel asumist. Selles käsitluses kulutavad majapidamised ära kogu oma sissetuleku, et olla kasulikkuse tipus. See järgib klassikalist tarbija valiku teooriat, mille kohaselt tarbijad valivad kõige suurema rahulolu pakkuvad kaubad ja teenused.
Kasulikkus.
Rohkem tarbides kasvab tarbija kogukasulikkus, sest iga täiendav ühik kaupa või teenuseid annab tarbijale rohkem rahulolu. Piirkasulikkus näitab, kui palju kasu saadakse iga täendava ühiku tarbimise eest juurde. Kahaneva piirkasulikkuse seadus näitab, kuidas iga eelmine tarbitud ühik hüviseid annab juurde rohkem kasulikkust kui järgmine. Kasulikkust ei ole võimalik mõõta, kuid kaupu ja teenuseid on võimalik järjestada vastavalt eelistustele. Majapidamiste eelistusi kirjeldab kasulikkusfunktsioon. See viib erinevad hüvised vastavusse kasulikkuse astmega. Igal majapidamisel on oma kasulikkusfunktsioon, mis avaldub valemina "u=f(q1,q2)."
Majapidamiste tootmisteooria.
Gary Beckeri välja töötatud majapidamiste tootmisteooria kohaselt toodavad majapidamised teatud kaupu ja teenuseid ise (nt toiduvalmistamine, lastehoid) selle asemel, et neid osta. Valiku ise tegemise ja teenuste ostmise vahe sõltub ajapiirangutest ja kuludest.
Reaalsed majapidamisotsused.
Reaalsed majapidamisotsused on sageli mõjutatud psühholoogilistest teguritest, nagu harjumused, eelarvamused ja puudulik informatsioon. Mikroökonoomika raames ei arvestata psühholoogilisi tegureid ja seetõttu ei käitu majapidamised alati "ratsionaalselt" klassikalise majandusteooria mõistes.
Rubusch

Rubusch oli Saksamaalt pärit Saaremaa aadlisuguvõsa.
Rubuschid tegutsesid 17. sajandist alates Kuressaares käsitöölistena ja alles 1764. aastal tõsteti Seitsmeaastasest sõjast osavõtnud Georg (Jürgen) Heinrich von Rubusch (1738–1808) aadliseisusse ja kanti 1786. aastal numbri 76 all, Saaremaa rüütelkonna aadlimatriklisse.
Scriptio continua

Scriptio continua ehk scriptura continua on teksti kirjutamine ilma sõnavahedeta, mis oli kasutusel antiikajal ja hilisantiikajal heebrea-, kreeka- ja ladinakeelsetes tekstides, aga ka näiteks ruunikirjades.
Mõistet kasutatakse eelkõige kreeka- ja ladinakeelsete tekstide kontekstis. Kirjatähed tekstis on paigutatud katkematu reana üksteise järel, ilma ühegi liigendava tühikuta, kirjavahemärgita ja sõnaalguse suurtäheta. Teksti valjusti lugedes oli lugejal vabadus seda liigendada pauside ja hääletooniga.
Ajaloost.
Pole ühtset arvamust, millal "scriptio continua" kirjutamise tava käibelt kadus, ent sõnavahede kirjutamine paistab olevat ilmunud esmakordselt iiri ja anglosaksi piiblites 7. ja 8. sajandil.
Katkematu reana kirjutamist tuntakse ka tai kirjas ja teistes Lõuna-Aasia kirjades, samuti hiina ja jaapani kirjas.
Jāzeps Grišāns

Jāzeps Grišāns on olnud mitme katoliku preestri nimi:
AMD-65

AMD-65 (ungari keeles "Automata Módosított Deszantfegyver 1965" ("Modifitseeritud Dessantautomaat")) on Ungari ründevintpüss. See on litsentsi alusel toodetud koopia Nõukogude Liidu relvast AKM, mis oli mõeldud Ungari kaitseväe dessant- ja soomusjalaväeüksustesse. AMD-65 asendati Ungaris relvaga AK-63, mis on samuti AKM-i koopia, kuid odavam.
Jacob Johann Nocks

Jacob Johann Frommhold Nocks (18. veebruar (15./ 4. vkj) 1800 Liigvalla mõis Koeru kihelkond – 27. aprill (15. vkj) 1890 Tallinn) oli Eesti pedagoog ja esimene eesti soost õpetaja.
Jacob Johann Nocks oli päritolult Liigvalla mõisavalitseja Michel Nocksi poeg, ta õppis ta kodumõisas saksa käsitööliste koolis, aastatel 1813–1816 Rakvere kreiskoolis, 1816–1819 Tartu Kubermangugümnaasiumis, 1819–1822 Tartu ülikooli õigus- ja filosoofiateaduskonnas (majanduslikel põhjustel ei lõpetanud ülikooli). 1837 sooritas ta TÜ-s gümnaasiumiõpetaja kutseeksami.
Jacob Johann Nocks oli 1822–1826 koduõpetaja ja 1826–1847 Rakvere kreiskooli õpetaja ning 1847–1858 kreiskooli inspektor. 1858–1864 Eestimaa koolide direktori abi ja 1861–1864 Tallinnas Tallinna kubermangugümnaasiumi inspektor.
Jacob Johann Nocks tegeles arheoloogia, etnograafia ja keeleteadusega, kogus eesti keele fraseoloogilisi viljendeid ning oli Õpetatud Eesti Seltsi kirjavahetajaliige.
Jacob Johann Nocks suri 1890. aastal Tallinnas.
Euleri nurgad

Euleri nurgad on kolm järjestikust pöördenurka, mida kasutatakse jäiga keha orientatsiooni kirjeldamiseks ruumis fikseeritud koordinaattelgede suhtes, kus on vajalik keha asendi määramine või pööramine.
Matemaatik Leonhard Euler näitas, et iga orientatsiooni ruumis saab kirjeldada kolme järjestikuse pöördenurgaga, mida rakendatakse kindlas järjekorras ümber koordinaattelgede. Euleri nurga kirjeldamisel pööratakse algselt orientatsiooni omavat objekti kolme sammuga, mis viiakse läbi kindlas järjekorras ja vastavalt kindlatele reeglitele.
Euleri nurki kasutatakse mehaanikas, robootikas, lennunduses ja arvutigraafikas.
Euleri nurkade määramiseks kasutatakse kolme sõltumatut pöördenurka:
Pööramisjärjekord (Z-Y'-Z") on tuntud ka kui klassikaline Euleri nurkade süsteem. On võimalik kasutada ka teisi telgede ja pööramiste järjekordi. Sageli kasutatakse (x-y-z) järjekorda, mille pakkusid välja ja .
Järjestikuste pööramiste tulemuseks on lõplik orientatsioon, millele vastab unikaalne pöördenurkade kolmik (välja arvatud "teljestike lukustumise" 'i erijuhtum, kus tekib orientatsiooni määramatus).
Teised ruuminurkade esitusviisid.
Euleri nurgad on vaid üks võimalikest viisidest orientatsiooni ja pöörete esitamiseks. Kolmemõõtmelises Eukleidilises ruumis on nurkade täielikuks kirjeldamiseks vaja vähemalt kolme parameetrit. Levinumad alternatiivsed viisid on pöördemaatriks, telg ja pöördenurk ning kvaternioonid ehk Euler–Rodrigues'i parameetrid, mis pakuvad robootikas ja arvutigraafikas kasutatavat viisi ruumiliste pöörete esitamiseks.
T Coronae Borealis

Tau Coronae Borealis (T CrB) on kataklüsmiline kaksiktäht Põhjakrooni tähtkujus, mille üks komponent on valge kääbus ja teine on punane hiid. Asub umbes 3000 valgusaasta kaugusel. Selles toimuvad umbes iga 80 aasta järel noovaplahvatused. Noovaplahvatuse heleduse maksimumis kasvab muidu umbes 10. tähesuurusega tähe heledus palja silmaga nähtavaks, ulatudes 2. tähesuuruseni. Järgmist T CrB noovaplahvatust oodatakse 2025. aasta esimeses pooles. 
Tähe avastas noovaplahvatuse ajal 1866. aastal iiri astronoom John Birmingham. Järgmine plahvatus oli aastal 1946.
Hall maja (täpsustus)

Sõnaühendil Hall maja võib olla mitu tähendust
Teosed:
Ehitised:
Rahvapärimus:
Komainu

Koma Inu ("狛犬") (ee valvad lõvikoerad) on Jaapani šinto pühamute juures olevad kaitsefiguurid. 
Traditsiooniliselt on neid kaks: isane, kelle on tavaliselt suu lahti, ja emane, kellel on suu kinni. Kujude välimus varieerub piirkonniti ja sõltub kohalikest traditsioonidest. Näiteks Okinawa piirkonnast ja kõige lõunapoolsematelt Jaapani saartelt on pärit "shishad", kes on "koma" "inu"’dega sarnased, kuid on mõõdult väiksemad ja meenutavad rohkem koeri kui lõvisid.
Esimärter

Esimärter (koinee kreeka keeles πρῶτος "prôtos" 'esimene' + μάρτυς "mártus" 'märter') on esimene kristlik märter mingis piirkonnas või mingis grupis, näiteks ordus. Seda pühaku tiitlit kasutab nii õigeusu kui ka katoliku kirik.
Tavaliselt, kui kohta või gruppi pole täpsustatud, kasutatakse nimetust püha Stefanuse kohta, kes oli esimene märter kristluses. Apostlisarnane Tekla Ikonionist loetakse esimärtriks naiste seas.
Teised näited.
Rooma esimärtrid on need, kes tapeti Nero ajal kristlaste tagakiusamises. Dionysius Pariisist on esimärter Gallia Lugdunsises, Vincent Zaragozast on Hispaania esimärter. Püha Bonifatiust peetakse Saksamaa esimärtriks, püha Adalberti Preisimaa esimärtriks.
Vaga

Vaga (vanakreeka keeles ὅσιος "hosios", slaavi keeles "преподо́бный") on õigeusus tiitel pühaku kohta, kes on munga- või nunnaseisuses palvega, paastumisega ja oma tegude poolest püüelnud Jeesuse Kristuse järgimist. Seda tiitlit kannavad näiteks Eufrosiina Polatskist, Hilarion Gazast, Johannes Klimakos, Egiptuse Maria, Siimeon Sambnik, Süüria Efraim, Pachomius Suur ja Antonius Suur.
Under My Skin

"Under My Skin" on Kanada laulja Avril Lavigne'i teine stuudioalbum. See ilmus 2004. aasta mais.
Album jõudis Kanada albumite edetabelis ja USA Billboard 200 edetabelis esikohale. Ameerika Ühendriikides müüdi albumit kolm miljonit eksemplari.
Colombia politsei

Colombia politsei (hispaania keeles "Policía Nacional de Colombia", 'Colombia riiklik politsei') on Colombia riiklik politsei. 
Politsei pole Colombias ametlikult osa riigi relvajõududest, kuid allub kaitseministeeriumile ja moodustab nendega "avalikud jõud". Colombia politsei on riigi ainus tsiviilpolitsei.
Politsei ülesandeks on Colombia rahva kaitse, põhiseadusliku mandaadi alusel seaduste jõustamine, avalike vabaduste ja õiguste tagamiseks vajalike tingimuste säilitamine ja tagamine ning elanikkonna rahumeelse kooselu tagamine.
2020. aastal töötas Colombia politseis 160 000 inimest.
La Catedral

La Catedral oli Colombias Medellíni linnas asuv vangla, mis ehitati narkoparun Pablo Escobari käsul 1991. aastal. Escobar sõlmis Colombia valitsusega lepingu, mille kohaselt ta alistub ja teenib viis aastat enda ehitatud vanglas ning teda ei anta USA-le välja. Escobaril lubati ise valida ka vangivalvurid.
Vanglat kutsuti sageli "Hotell Escobar" või "Club Medellín" selle luksuse tõttu. Arvati, et vangla oli mõeldud Escobari vaenlaste eemale hoidmiseks ja mõrvakatsete eest kaitsmiseks, mitte Escobari vanglas hoidmiseks. Vangla sisaldas muu hulgas jalgpalliväljakut, baari, mullivanni ja juga. PBS-i andmetel lubas Colombia valitsus Escobaril jätkata La Catedralist uimastite smugeldamise juhtimist, kuid otsustas Escobari üle viia tavalisse vanglasse kui neli tema leitnanti La Catedralis tapeti. Escobar keeldus tavalisse vanglasse minekust ning juulis 1992 põgenes ta vanglast. Ta oli vanglas viibinud aasta ja üks kuu. Escobar hukkus 2. detsembril 1993 Colombia politsei haarangus.
2007. aastal asusid La Catedrali elama benediktiini mungad, kes asusid kompleksi korrastama. Envigado linn otsustas vangla munkadele üle anda ning tänapäeval on seal klooster.
Radioluminofoor

 
Radioluminofoor on materjal, mis kiirgab valgust, kui seda ergastada radioaktiivse kiirgusega. Seda nähtust nimetatakse radioluminestsentsiks ning see leiab rakendust näiteks kellade, instrumentide ja siltide öises valgustuses.
Ajalugu.
Radioluminofoori leiutas 1908. aastal Sabin Arnold von Sochocky ja originaalselt sisaldas raadium-226. Raadiumvärv oli 40 aastat laialdaselt kasutatud kellades, kompassides, ja lennunduse vahendites, et neid saaks pimedas lugeda. Värvi kahjulik mõju hakkas üha selgemaks saama 1920. ja 1930. aastatel. Üks kurikuulus juhtum hõlmas Raadiumitüdrukuid, naiste rühma, kes värvisid kellasid ja hiljem kannatasid tervisele kahjulike mõjude all, mis paljudel juhtudel lõppesid surmaga. 1928. aastal suri Dr von Sochocky ise kiirgusega kokkupuute tagajärjel aplastilisse aneemiasse. Tuhandeid päritud raadiumiga sihverplaate kuulub endiselt avalikkusele ja värv võib piisavas koguses allaneelamisel olla siiski ohtlik, mistõttu on see paljudes riikides keelatud.
Rakendused.
Raadium.
"Vaata ka: " "ja "
20. sajandi alguses kasutati raadiumvärve, et katta kellade sihverplaate ja instrumentide numbrilaudu, võimaldades neil pimedas helendada. Siiski selgus hiljem, et raadiumi kasutamine kujutab endast terviseriski, kuna see kiirgab lisaks alfa- ja beetaosakestele ka läbitungivaid gammakiiri.
Raadiumvärvis kasutati tsinksulfiidfosforit, ning lisaks veel vaske (rohelise valguse jaoks), hõbedat (sinakasrohelise valguse jaoks) ja harvemini ka vase ja magneesiumi sulamit (kollakasoranži valguse jaoks). Fosfor laguneb suhteliselt kiiresti ja sihverplaadid kaotavad heleduse mitme aasta kuni mõne aastakümne jooksul. Kellad ja muud seadmed, mis on saadaval antiigipoodidest ja muudest allikatest, ei ole seetõttu enam helendavad. Raadium-226 isotoobi pika 1600-aastase poolestusaja tõttu on need siiski radioaktiivsed ja neid saab tuvastada Geigeri loenduriga.
Sihverplaate saab taastada lisades sellele väga õhukese kihi värsket fosforit, raadiumisisalduseta (energiaallikana töötab endiselt algmaterjal).
Promeetium.
20. sajandi teises pooles raadium asendati promeetium-147'ga, mis on madala energiaga beetskiirguse allikas. Promeetiumipõhised luminofoorid kaotasid oma helendust kiiremini, kuna promeetiumi poolestusaeg on ainult 2,62 aastat, mispärast ei ole see sobiv pikaajaliseks kasutuseks.
Promeetiumipõhist värvi kasutati, et valgustada Apollo kuumooduli elektrilülitite otsi, Apollo juhtimis- ja teenindusmooduli luuki ja EVA käepidemeid ja Kuuauto juhtpaneele.
Triitium.
Viimase põlvkonna radioluminofoorid põhinevad triitiumil, radioaktiivsel vesiniku isotoobil, mille poolestusaeg on 12,32 aastat. Triitium eraldab väga madala energiaga beetakiirgust, mis ei suuda läbida isegi klaasi, muutes selle suhteliselt ohutuks. Triitiumiga täidetud klaastorud, mille sisepinnad on kaetud fosforiga, kiirgavad pidevalt valgust ning neid kasutatakse näiteks kellade numbrilaudadel, relvade sihikutel ja avariiväljapääsude siltidel.
Anthelmintikumid

Anthelmintikumid on rühm parasiitide vastaseid ravimeid, mis on suunatud parasiitusside (helmintide) vastu, väljutades nad kehast peremeesorganismi vigastamata. Nendega ravitakse helmintoosi. Eraldi anthelmintikume kasutatakse ka loomade usstõvede ravimiseks.
Toime järgi jaotatakse neid vermifuugideks (ussidele uimastava toimega) ja vermitsiidideks (tapva toimega).
Aunuse kannas

Aunuse kannas ehk Olonetsi maakitsus (soome Aunuksen kannas; vene Олонецкий перешеек) on maakitsus Karjalas. Läänest piirneb maakitsus Laadoga järvega, idas Äänisjärvega. Kannase lõunapoolse piiri moodustab Süvari jõgi.
Maakitsus asub Venemaa Föderatsioonis. Suurem osa kannasest kuulub Karjala Vabariigile, ent maakitsuse lõunaosa asub Leningradi oblasti koosseisus.
Ajalugu.
Esimesed inimesed asusid Olonetsi maakitsusele umbes 6000 aastat tagasi. Esmaelanikud asusid kannasele ida poolt, tõenäoliselt Uurali piirkonnast. Neile lisandusid lõunast põhja liikunud Świdry kultuuri esindajad, kelle kultuurist on maakitsusele jäänud palju jälgi. Nii kujunes piirkond eri kultuuride kokkupuute kohaks. Elanikkonna peamised majanduslikud harrastused olid jahipidamine ja kalapüük.
Kroonikate järgi asusid karjalased asusid Aunuse maakitsusele umbes 9. sajandil. Kannase lääneosas ilmnevad läänemeresoomlastele omased hauakääbased pärinevad 10. ja 13. sajandist ning nendega seostatakse livvikotega asustatud piirkonda. Kannase idaosas kujunesid välja lüüdid, kes põimusid kokku sinna hõredalt elama asunud vepslastega. Siiani ei ole arheoloogilised kaevamised leidnud piirkonnast ühtegi suuremat asulat, mis oleks asutatud enne 13. sajandit. Seda hoolimata sellest, et Aunuse linna on esmamainitud 1137. aastal.
Sarnaselt ülejäänud Ida-Karjalale jäi Aunuse kannas 12. sajandil Novgorodi võimu alla, pärast Novgorodi vallutamist sattus maakitsus Venemaa võimu alla. Keskajal ja varauusajal elasid kannase karjalased peamiselt külades, kasvatasid rukist ja talletasid heina. Paljud olid ka käsitöölised.
16. ja 17. sajandil piirkonnast läbikäinud sõjad laastasid maakitsust ja paljud asulad jäid tühjaks. Olukorra muutis pingelisemaks 1617. aastal sõlmitud Stolbovo rahu, millega Venemaa loovutas Rootsile Karjalas alasid ja maakitsus muutus piirimaaks ning Rootsi oli Aunusest vaid 43 kilomeetri kaugusel. Seetõttu ehitasid Vene võimud piirkonnas mitmeid kindlustusi.
Keisririigi ajal oli maakitsus Aunuse kubermangu koosseisus. Võrreldes ülejäänud keisririigiga oli kogu Ida-Karjala, sealhulgas ka Aunuse maakitsus, mahajäänud. Koolid, mis piirkonnas asustati, õpetasid pea kohalikke pea alati vene keeles. 19. sajandi jooksul ja 20. sajandi alguses venestusid kannase lõunaosas mitmed karjalaste külad. Maakitsuse põhjaosas säilis karjala keel ja kultuur paremini.
Pärast Nõukogude Liidu loomist jäi suurem osa Aunuse maakitsusest Karjala ANSV koosseisu. Kannase lõunapoolseim osa, Sviri jõe ümbrus, lülitati Leningradi oblasti koosseisu.
Asayîş

Asayîş (kurdi keeles ئاسایش ("Julgeolek")) on kurdide julgeolekuorganisatsioon ja Kurdistani põhiline luureagentuur. Organisatsioon asutati aastal 1992 ning seda on kirjeldatud kui luureagentuuri, julgeolekujõudu, julgeolekuteenistsut, salateenistust, salapolitseid ja kurdi politseid. Asayîş teeb tihedat koostööd Iraagi Kurdistani uurimisüksuse Parastin u Zanyariga.
Asayîş allub Iraagi Kurdistani parlamendile ja valitsusele. Valitsuse sõnul on selle ülesanded narkootikumide smuugeldamisega võitlemine, terrorismivastane võitlus, vastuluure, luureandmete kogumine ja piirkonna julgeolekuohtude hindamine. Asayîşi haldusala on lai, sinna kuuluvad muuhulgas majanduskuriteod, smuugeldamine, poliitilised kuriteod, espionaaž, sabotaaž ja terrorism.
Kriitika.
Aastal 2009 süüdistas Amnesty International Asayîşi inimõiguste rikkumises. Inimõigusorganisatsiooni süüdistuste järgi viis Asayîş muuhulgas läbi piinamisi ning oli Iraagi Kurdistanis seadusest üle. Iraagi Kurdistani valitsus kritiseeris omakorda Amnesty Internationali ning sõnas, et aruandes välja toodud materjalid pärinevad ajast kui Şaddām Ḩusayn oli äsja kukutatud ning kehtisid temaaegsed praktikad. Võimude väitel jättis Amnesty International meelega Kurdistanist ebareaalselt karmi mulje. Muuhulgas sõnasid võimud, et Amnesty International kasutas materjale vanglatest, mis olid juba suletud.
Novembris 2016 teatas Amnesty International, et Kurdi väed, eriti Pešmerga ja Asayîş viivad läbi kurdifikatsiooni, mille käigus lammutatakse Kirkukis araablaste maju ning sunnitakse neid ümberasuma.
Metulodontia

Metulodontia on pilvikulaadsete seltsi kuuluv perekond seeni.
Ieva Puķe

Ieva Puķe (sündinud 1. detsembril 1975) on läti näitleja.
Ta lõpetas aastal 1997 Läti Kultuuriakadeemia audiovisuaal- ja teatrikunsti osakonna Juris Rijnieksi kursusel.
Ta on aastast 1997 Valmiera Draamateatri näitleja.
Isiklikku.
Tema ema on näitleja Svetlana Bless ja isa laulja Ādolfs Puķe.
Klinta Reinholde

Klinta Reinholde (sünninimi Klinta Leja; sündinud 28. augustil 1994 Dobeles) on Läti filmi- ja teatrinäitleja.
Ta lõpetas aastal 2013 Dobele riigigümnaasiumi. Aastal 2017 lõpetas ta Läti Kultuuriakadeemia draamateatri näitleja erialal. Ta on täiendanud end Tšehhi Vabariigis Janáčeki-nimelises Muusika- ja Etenduskunstide Akadeemias ("Janáčkova akademie múzických umění").
Ta on aastast 2017 Valmiera Draamateatri näitleja.
J1407 b

J1407 b (hüüdnimega "Üli-Saturn") on alamtäht, pruun kääbus või tähtedevaheline planeet, millel on ringikujulise ümbritseva kettana hiigelsuur ja keerukas rõngaste süsteem. Kentauri tähtkuju suunal täheldatud eksleva tiirlevusega planeedi kaugus Päiksest on umbes 454 valgusaastat (139 parsekit).
Robootilised teleskoobid tuvastasid planeedi automatiseeritud otsingu käigus esimest korda aastal 2007, kui seda ümbritsev ketas varjutas tähte V1400 Centaurit (1SWASP J140747.93–394542.6), põhjustades 56 päeva jooksul optiliselt mitmeid hämardusi. J1407 b varjutuse avastasid Mark Pecaut ja Eric Mamajek aastal 2010, teadusajakirjas teatati leiust alles aastal 2012. Tõenäoliselt on tegu seondumata taevakehaga, mis juhuslikult tähe eest möödus.
Seda ümbritsev hiigelketas on Saturni kettast hinnanguliselt ligi 200 korda suurem ning ulatub unikaalsest planeedist umbes 90 miljoni kilomeetri kaugusele. Kõige optimaalsema modelleerimise järgi oletatakse taevakehal olevat 37 rõngast ning rohked tühimikud ja lüngad võivad viidata orbiidile moodustuvatele kaaslastele (eksokuudele). 2017. aasta vaatlus kõrge eraldusvõimega ülesvõtetega võib anda järeldusi, et taevakeha mass on võrreldav veidi vähema kui Jupiteri kuuekordse massiga.
See on esimene rõngassüsteemiga planeet, mis on avastatud väljast poolt päikesesüsteemi.
Ey Reqîb

"Ey Reqîb" (kurdi keeles ئەی ڕەقیب ("Oh, vaenlane")) on kurdi rahvushümn ning Iraagi Kurdistani ametlik hümn. Sõnad kirjutas 1938. aastal sorani keeles luuletaja Dildar.
Ajalugu.
Luuletaja Dildar kirjutas sõnad 1938. aastal vangis olles. "Ey Reqib" ehk "Oh, vaenlane" viitab ühelt poolt vangivalvuritele, kes teda vangis hoidsid ja piinasid, ning teiselt poolt kurdide laialdasemale tagakiusamisele.
Aastal 1946 sai laul Mahabadi Vabariigi hümniks. Mahabadi Vabariik oli aasta aega kestnud Iraanist lahku löönud kurdide riik. Tänapäeval on laul Iraagi Kurdistani piirkonna ametlik hümn ning seda kasutab tihti ka Kurdistani Töölispartei.
Teraline hirvepähkel

Teraline hirvepähkel ("Elaphomyces granulatus") on kottseente liik.
Seen kasvab maa sees, sümbioosis kuuskedega. Sellel parasiteerub hirvepähkli-kedristõlvik, mis ulatub maapinnale.
Franz Witte

Franz Witte (surn. 1551) oli Liivimaa vaimulik, Tartu Jaani eesti koguduse kaplan/jutlustaja 1525–1551.
Franz Witte (Frantz, Franciscus von Witten) põlvnes Liivimaalt, õppis Saksamaal 1513. aastal Oderi-äärses Frankfurdis ja 1521 Greifswaldi ülikoolis ning tegutses 1525–1551 Tartu Jaani kiriku eesti koguduse kaplanina.
Paul Johanseni andmetel konfiskeeriti 1525 aasta novembris Lüübekis vaat raamatutega, mis oli kavatsetud toimetada salakaubana Riiga. Salakaup konfiskeeriti ja Lüübeki linna raad laskis usuteadlastel saadetist sisuliselt kontrollida. Tegemist oh luterlike raamatutega ja sisaldas Martin Lutheri «Saksa missa» ja «Ristimisraamatukese» eksemplare, peale selle veel liivi-läti-eestikeelseid trükiseid, mille sisu kohta teoloogid ei osanud sõna võtta, sest nad neid keeli ei tundnud. Raamatud otsustati avalikult põletada. P. Johanseni tegi järelduse, et mittesaksa raamatud pidid olema tõlked "Saksa missast" (see pealkiri on kirjeldav, tegemist võis olla kas M. Lutheri 1523. a. ilmunud teosega ""Von Ordnung des Gottesdienstes in der Gemeinde" või "Formulae missae"'ga" samast aastast — või mõlemaga). P. Johansen oletas eestikeelse osa tõlkijaks Tartu Jaani kiriku kaplanit Franciscus Wittet, trükkijaks Hans Luffti Wittenbergis, raamatu soetajaks aga Tartus tegutsenud reformatsioonitegelast Melchior Hoffmanni. Witte tegutsemiskoha järgi oletatakse, et katekismus oli lõunaeesti-murdeline.
Alden Kirss

Alden Marcus Kirss (sünninimi Allen Marcus Mayfield; sündinud 2. märtsil 1998 Torontos) on eesti näitleja.
Ta sündis aastal 1998 Torontos eestlanna ja ameeriklase pojana.
Ta lõpetas aastal 2022 Eesti Muusika- ja Teatriakadeemia lavakunstikooli.
Ta on aastast 2022 Ugala näitleja.
Isiklikku.
Tema ema on Tiina Kirss, isa on USA Tennessee osariigist pärit Nash Mayfield. Vanaisa oli keemik Voldemar Kirss, onu on keemik Rein Kirss.
Krišjānis Salmiņš

Krišjānis Salmiņš (sündinud 21. novembril 1971 Salduses) on läti näitleja.
Ta lõpetas aastal 1989 Tukumsi rajoonis Irlavas keskkooli. Ta õppis aastatel 1989–1991 Läti Ülikooli ajaloo- ja filosoofiateaduskonnas, kuid lõpetas aastal 1997 Läti Kultuuriakadeemia audiovisuaal- ja teatrikunsti osakonna Juris Rijnieksi näitlejakursuse. 
Ta on aastast 1997 Valmiera Draamateatri näitleja.
Mängis Stanislavi telesarjas "Inglite tänav 9. Tuhkatriinu pärand" ("Eņģeļu iela 9. Pelnrušķītes mantojums").
Heinrich Fabricius vanem

Heinrich Fabricius vanem (surnud 1634 Otepää) oli Liivimaa vaimulik.
Heinrich Fabricius vanem oli 1585. aastal Hanila Pauluse koguduse, 1595–1596 Laatre ja Urvaste Püha Urbanuse koguduse pastor, 1586–1587 Juuru ja alates 1601. aastast Tartu Jaani kiriku eesti koguduse kirikuõpetaja ja sai 1603 Tartu Jaani koguduse ülempastoriks.
Tülide tõttu oma kolleegi, saksa koguduse õpetajaga oli Fabricius 1609 sunnitud ametist lahkuma ning ta oli veel aastatel 1624–1625 Kuramaal Nereta koguduse pastor ja seejärel Otepää pastor aastatel 1626–1634.
Leningradi kunstilise klaasi tehas

Leningradi kunstilise klaasi tehas oli üks tuntumaid klaasitehaseid Nõukogude Liidus, mis tegutses Leningradis aastatel 1949–1997.
Tehase ajalugu.
1940. aastal asutati eksperimentaaltöökoda keemik N. Katšalovi, skulptor V. Muhhina ja kirjanik A. Tolstoi algatusel Leningradi peeglitehase ruumides. Tegevus katkes 1941. aastal mitmeks aastaks teise maailmasõja tõttu.
Tegevus taastati aastal 1948 ja 1949. aastal peeglilitehase baasil loodi kunstilise klaasi tehas.
Kunstnikena töötasid tehases mh. Leida Jürgen ja Helle Põld.
Tehas lõpetas tegevuse 1997. aastal.
Ameca

Ameca on 2021. aastal Ühendkuningriigis loodud humanoidrobot, mille tootis Engineered Arts.
Amecal on hallist kummist mitmeti emotsioone väljendav nägu ning üliliikuvad käed ja ülakeha, liigendatud motoorikaga sõrmed ja kael. Kuigi see on ette nähtud välja nägema sootunnusteta, on taibata naiselikke tundemärke kui ka häält.
Esmalt esitleti humanoidrobotit Consumer Electronics Show 2022-l interaktiivse eksponaadina Las Vegases. 2022. aasta jõulupühal esitas Ameca alternatiivse jõulusõnumi Briti telekanalil Channel 4. 2024. aastal viidi see hoiustamiseks Edinburghi innovatsioonikeskusesse The National Robotarium.
2025. aasta Myanmari maavärin

2025. aasta Myanmari maavärin oli 2025. aasta 28. märtsil Myanmari Sagaingi piirkonda tabanud maavärin, milles hukkus ligi 5500 ja sai vigastada ligi 11 500 inimest.
Erik Allardt

Erik Anders Allardt (9. august 1925 Helsingi – 25. august 2020 Helsingi) oli Soome sotsioloog.
Ta oli Helsingi Ülikooli sotsioloogia professor (1955–1991) ja Åbo Akademi kantsler (1992–1994). Aastatel 1970–1980 oli ta ka Soome Akadeemia uurija-professor.
Erik Allardt oli üks tuntumaid ja rahvusvaheliselt tunnustatud Põhjamaade sotsiaalteadlasi. Ta oli Norra Teaduste Akadeemia, Rootsi Kuningliku Kirjanduse, Ajaloo ja Muististe Akadeemia ja Academia Europaea liige.
Tema uurimused käsitlesid heaolu, ühiskondlike struktuuride muutusi, poliitilist radikalismi, abielulahutusi ja keelelisi vähemusi.
Erik Allardti heaoluteooriale on tuginenud ka mitmed Eesti üliõpilasuurimused.
Antiparasiitikumid

Antiparasiitikumid ehk parasiiidivastased ained on ravimid, mida kasutatakse parasitooside raviks.
Valdavalt on seda tüüpi ravimid efektiivsed vaid ühe kindla parasiitide tüübi vastu, kuid on olemas ka laiatoimelisi antiparasiitikume, mis mõjuvad korraga mitmesuguste parasiitide vastu. Laiatoimeliste antiparasiitikumide üle- või väärtarvitamine võib viia toimeaine suhtes resistentsete mikroobide tekkeni.
Manustamisviis oleneb konkreetsest ravimist, kuid võib olla näiteks suukaudne, intravenoossne või paikne.
Vara küps

"Vara küps" on 2024. aastal esilinastunud Eesti dokumentaalfilm.
Film sai 2025. aasta Eesti filmi- ja teleauhindadel parima dokumentaalfilmi auhinna.
Sisu.
Enam kui 60 Eesti eri paigas filmitud kaadritega loodusfilm avab vaatajale Eesti metsade olukorda ja näitab, kuidas poliitilised otsused on metsa kasutamist mõjutanud. Film pakub lahendusi metsandusarutelu ummikseisu lahendamiseks ja suunab tähelepanu probleemidele, mis nn metsasõja infomüras on mattunud juhitud kommunikatsioonisõnumite alla. Tõstatab ka küsimuse, kuidas metsasõja algusajast vahetunud üheksa valitsust on jätkuvalt passiivseks jäädes riigi metsaga hoolimatult ringi käinud.
Telesari.
2024. aasta aprillis valmis neljaosaline dokumentaalsari, mille kolm esimest osa põhinesid täispikal filmil ning mille viimane osa sisaldas uut materjali, mis keskendus kommunikatsiooni ja meedia rollile metsadebatis.
Andres Putting

Eesti ja ka rahvusvahelise kogemusega fotoajakirjanik. Pressifotograafiaga alustas 2008 aastal. Peamine töökoht käesoleva ajani on Delfi Meedia AS, mille portfelli kuuluvad: Delfi, Eesti Päevaleht, Eesti Ekspress, Maaleht ja palju teisi alamportaale.
Keskendunud töös valdavalt igapäeva dokumentalistikale ja uudispildindusele.
Ridaelamu

Ridaelamu on hoonetüüp, mis koosneb mitmest sarnase planeeringu ja välimusega elamuboksist. Igal ridaelamu boksil on tavaliselt oma sissepääs ja väiksem aiamaa või terrass. Selline ehitustüüp on levinud peamiselt tiheasustusega aladel. Ridaelamut iseloomustab eramajale sarnane privaatsus ning korterelamule omane väiksem halduskoormus.
Eriti hinnatud on ridaelamute äärmised ehk nurgaboksid. Need asuvad rohkem omaette. Nende juurde kuulub tavaliselt suurem maatükk. Aknad paiknevad kolmel küljel, mistõttu saab elamu rohkem loomulikku valgust.
Ajalugu.
Ridaelamud hakkasid Euroopas kujunema 16. sajandil, kui linnastumine ja elanikkonna kasv suurendasid vajadust ruumisäästlike, ent eraldiseisvate eluruumide järele.
Inglismaal hakati selliseid elamuid ehitama töölisklassi peredele. 18. ja 19. sajandil muutusid ridaelamud eriti populaarseks Suurbritannias, eelkõige Londonis, kus neid rajati näiteks Belgravias, Bloomsburys ja Fitzrovias. Need piirkonnad on tänaseni tuntud oma ajalooliste ridaelamute poolest, mis moodustavad olulise osa linna arhitektuuripärandist. 
Belgias arenes ridaelamutüüp tihedalt asustatud linnaruumis kitsaste tänavate äärde ehitatud mitmekorruseliste hoonetena.
Kalana marmor

Kalana marmor on lubjakivi, mida leidub palju Hiiumaal ja Järva maakonnas. Kalana "marmor" on tekkinud veeloomade jäänustest (peamiselt käsnad ja vetikad). Kivim on tavaliselt helehall, valge või kollakas ning on väga kõva, mille tõttu seda ei kasutata viimistlemiseks. Kalana "marmorit" kasutatakse dekoratiivkivina.
Püha Siimeon Sambniku kirik

Püha Siimeon Sambniku kirik (araabia keeles كنيسة مار سمعان العمودي, "Kanīsat Mār Simʿān el-ʿAmūdī", ka hüüdnimega Qalaat Semaan, قلعة سمعان, "Qalʿat Simʿān" 'Siimeoni kindlus') või Deir Semaan, دير سمعان "Dayr Simʿān" 'Siimeoni klooster') on 5. sajandist pärinev kirikute kompleks Süürias, mida peetakse säilinute seas üheks vanemaks. Varemetena säilinud ehitis asub umbes 30 kilomeetrit Aleppost loodes. Kompleks püstitati kohale, kus asus askeet Siimeon Sambniku sammas.